amanoisuno/poet huggingface dataset:
奉和聖制立春日侍宴內殿出剪綵花應制 劉憲
上林宮館好，春光獨早知。剪花疑始發，刻燕似新窺。色濃輕雪點，香淺嫩風吹。此日叨陪侍，恩榮得數枝。
奉和人日清暉閣宴群臣遇雪應制 劉憲
輿輦乘人日，登臨上鳳京。風尋歌曲颺，雪向舞行縈。千官隨興合，萬福與時並。承恩長若此，微賤幸升平。
奉和七夕宴兩儀殿應制 劉憲
秋吹過雙闕，星仙動二靈。更深移月鏡，河淺度雲輧。殿上呼方朔，人間失武丁。天文茲夜裏，光映紫微庭。
奉和九月九日聖制登慈恩寺浮圖應制 劉憲
飛塔雲霄半，清晨羽旆遊。登臨憑季月，寥廓見中州。禦酒新寒退，天文瑞景留。辟邪將獻壽，茲日奉千秋。
閏九月九日幸總持寺登浮圖應制 劉憲
重陽登閏序，上界葉時巡。駐輦天花落，開筵妓樂陳。城端刹柱見，雲表露盤新。臨睨光輝滿，飛文動睿神。
侍宴長寧公主東莊 劉憲
公主林亭地，清晨降玉輿。畫橋飛渡水，仙閣湧臨虛。晴新看蛺蝶，夏早摘芙蕖。文酒娛游盛，忻叨侍從餘。
奉和送金城公主入西蕃應制 劉憲
外館逾河右，行營指路岐。和親悲遠嫁，忍愛泣將離。旌旆羌風引，軒車漢月隨。那堪馬上曲，時向管中吹。
奉和聖制登驪山高頂寓目應制 劉憲
驪阜鎮皇都，鑾游眺八區。原隰旌門裏，風雲扆座隅。直城如斗柄，官樹似星榆。從臣詞賦末，濫得上天衢。
奉和幸白鹿觀應制 劉憲
玄遊乘落暉，仙宇藹霏微。石樑縈澗轉，珠旆掃壇飛。芝童薦膏液，松鶴舞驂騑。還似瑤池上，歌成周馭歸。
折楊柳 劉憲
沙塞三河道，金閨二月春。碧煙楊柳色，紅粉綺羅人。露葉憐啼臉，風花思舞巾。攀持君不見，為聽曲中新。
奉和立春日內出彩花樹應制 劉憲
禁苑韶年此日歸，東郊道上轉青旗。柳色梅芳何處所，欲識王游布陽氣，為觀天藻競春暉。
奉和春日幸望春宮應制 劉憲
暮春春色最便妍，苑裏花開列禦筵。商山積翠臨城起，歡娛節物今如此，願奉宸遊億萬年。
奉和幸安樂公主山莊應制 劉憲
主家別墅帝城隈，無勞海上覓蓬萊。遝石懸流平地起，此日風光與形勝，只言作伴聖詞來。
興慶池侍宴應制 劉憲
蒼龍闕下天泉池，軒駕來游簫管吹。緣堤夏筱縈不散，自然東海神仙處，何用西昆轍跡疲。
奉和幸大薦福寺應制 劉憲
地靈傳景福，天駕儼鉤陳。佳哉藩邸舊，赫矣梵宮新。香塔魚山下，禪堂雁水濱。珠幡映白日，鏡殿寫青春。甚歡延故吏，大覺拯生人。幸承歌頌末，長奉屬車塵。
奉和幸三會寺應制 劉憲
岧嶢倉史台，敞朗紺園開。戒旦壺人集，翻霜羽騎來。下輦登三襲，褰旒望九垓。林披館陶榜，水浸昆明灰。網戶飛花綴，幡竿度鳥回。豫遊仙唱動，瀟灑出塵埃。
奉和幸長安故城未央宮應制 劉憲
漢宮千祀外，軒駕一來遊。夷蕩長如此，威靈不復留。憑高睿賞發，懷古聖情周。寒向南山斂，春過北渭浮。土功昔雲盛，人英今所求。幸聽熏風曲，方知霸道羞。
奉和幸禮部尚書竇希玠宅應制 劉憲
北斗樞機任，西京肺腑親。疇昔王門下，今茲禦幸辰。恩光山水被，聖作管弦新。繞坐熏紅藥，當軒暗綠筠。摘荷才早夏，聽鳥尚餘春。行漏今徒晚，風煙起觀津。
奉和聖制幸望春宮送朔方大總管張仁亶 劉憲
命將擇耆年，圖功勝必全。光輝萬乘餞，威武二庭宣。中衢橫鼓角，曠野蔽旌旃。推食天廚至，投醪禦酒傳。涼風過雁苑，殺氣下雞田。分閫恩何極，臨岐動睿篇。
奉和幸韋嗣立山莊侍宴應制 劉憲
東山有謝安，枉道降鳴鑾。緹騎分初日，霓旌度曉寒。雲蹕岩間下，虹橋澗底盤。幽棲俄以屆，聖矚宛餘歡。崖懸飛溜直，岸轉綠潭寬。桂華堯酒泛，松響舜琴彈。明主恩斯極，賢臣節更殫。不才叨侍從，詠德以濡翰。
人日玩雪應制 劉憲
勝日登臨雲葉起，芳風搖盪雪花飛。呈暉幸得承金鏡，颺彩還將奉玉衣。
上巳日祓禊渭濱應制 劉憲
桃花欲落柳條長，沙頭水上足風光。此時禦蹕來遊處，願奉年年祓禊觴。
苑中遇雪應制 劉憲
龍驂曉入望春宮，正逢春雪舞東風。花光並灑天文上，寒氣行消禦酒中。
夜宴安樂公主新宅 劉憲
層軒洞戶旦新披，度曲飛觴夜不疲。綺綴玲瓏河色曉，珠簾隱映月華窺。
奉和聖制幸韋嗣立山莊 劉憲
非吏非隱晉尚書，一丘一壑降乘輿。天藻緣情兩曜合，山卮獻壽萬年餘。
餞唐永昌 劉憲
始見郎官拜洛陽，旋聞近侍發雕章。緒言已勖期年政，綺字當生滿路光。